1Makkedai PUWANGNGE, "Dé’na namaddupa kotana Damsyik, iyakiya banna goppo ruttungeng.
2Kota-kotaé ri Siria risalaiwi matu untu’ mannennungeng sibawa mancajiwi onronna olokolo makkonrongngé; dé’ muwi séddi tau lellungngi mennang.
3Ateddéngengngi matu Israélié allinrungenna sibawa Damsyik ateddéngengngi amaradékanna. Tau Siria iya nasésaé mupa tuwoi matu ri laleng atunangngé pada-pada tau Israélié. Iyya, PUWANG Iya Pommakuwasaé, pura mabbicara."
4Makkedai PUWANGNGE, "Narapii matu wettunna maccappa’i arajanna Israélié, sibawa adécéngenna lennye’i.
5Pada-padai matu Israélié dare’é ri Réfaim iya cappué riyéngngala gandonna, sibawa banna céddé nasésa.
6Pada-pada pong zaitun iya puraénna ricéppu buwana, sibawa siyagangngaré mani bawang monro ri cappa-cappa takkéna, makkuwatoro ri Israélié céddé bawang tau iya salama’é matu. Iyya, PUWANG, Allataalana Israélié, pura mabbicara."
7Ri essoéro lisui matu tauwé méllau tulung lao ri Pappancajinna, Allataala mapaccinna Israélié.
8Dé’ matu namménasaiwi mennang wassélé polé ri ébbu limanna mennang, iyanaritu mézba-mézba onrong mattunu dupa, sibawa dato-dato Déwi Asyéra.
9Ri essoéro, kota-kotana Israélié iya mawatangngé attahangenna mancajiwi matu ruttungeng sibawa masino-sino, pada-pada kota-kota iya nasalaiyé tau Héwié sibawa Amorié wettunna mennang lari polé ri tau Israélié.
10Israél, muwallupaini Allataala iya mappassalama’é sibawa linrungiko pada-pada bulu batu iya masse’é. Sibalé’na, purani mutanengi sining palla’é untu’ déwata-déwataé.
11Iyakiya namuni iyaro tanengengngé matterui lokko sibawa mabbunga ri esso mutanenna, iyakiya dé’gaga matu wassélé’na. Iya engkaé banna asussang sibawa pappénedding mapeddi iya dé’é naulléi teddéng.
12Bangsa-bangsa mawatangngé mattengngangngi marukka; memmu oninna pada-pada memmu’na bombang tasi iya maseroé.
13Mallurui mennang pada-pada lémpe iya maseroé. Iyakiya Allataala mancangngi mennang, nainappa lari mennang gangka mabéla. Rilellungngi mennang pada-pada awangngé naluttureng anging ri émpeng bulué, iyaré’ga awué nairi anginraja.
14Ri wettu arawéngngé papoléi mennang amétaureng iya maseroé, iyakiya mawé’nana élé teddénni mennang. Iyanaro totona tungke tau iya rampasaékki.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn